# Информации - Краткотрајна одредба за безбедност на заедницата во училиштето

**Која е целта на краткотрајната одредба за безбедност на заедницата во училиштето?**

Некои луѓе, како што се директорите и персоналот на одделот за образование и обука, се нарекуваат „овластени лица“. Тие имаат овластување да издаваат одредби кои поставуваат правила што треба да ги следите кога одите во училиштето или кога имате обврски спрема него.

Одредбата ве спречува да влегувате или престојувате на училишните терени или на други места каде што се одвиваат училишни активности. Одредбата може да вклучува детали како временски термини или области каде што одредбата не се применува.

Повеќе информации за одредбите за безбедност на заедницата во училиштето може да најдете [овде](https://www.vic.gov.au/school-community-safety-orders). Може да погледнете видео [овде](https://vimeo.com/723185699/0195aac2e2) за да ви помогне да разберете што прават одредбите за безбедноста на заедницата во училиштето.

**Колку долга е краткотрајната одредба?**

Одредбата исто така ви кажува колку долго ќе важат овие правила. Најдолгото време за кое може да биде поставена одредбата е 14 дена.

**Доколку имам дете во училиштето, што ќе се случи со него сега кога треба да следам краткотрајна одредба?**

Вашето училиште има внимателно размислено за тоа како одредбата ќе влијае на вашето дете и како вие се грижите за него. Одредбата не е наменета да ве спречи да се грижите за детето или да бидете вклучени во неговото образование.

Вашето училиште ќе ви даде „Протокол за комуникации и пристап“ што е можно поскоро откако ќе ви издаде одредба. Ова ќе утврди:

* како може да ви се каже за образованието на вашето дете
* како вашето дете може да продолжи да оди на училиште и безбедно да учествува во училишните активности
* што ќе направат за да се погрижат вашето дете да биде поддржано и згрижено.

**Што ако не се согласувам со краткотрајната одредба?**

Овластеното лице кое ја направило одредбата мора веднаш да ја разгледа одредбата откако ќе ја изготви за да размисли дали треба да направи „Долготрајна одредба за безбедност на заедницата во училиштето“ или да ја откаже одредбата. Повеќе информации за долготрајните одредби може да најдете на веб-страницата на Одделот за образование и обука [овде](https://www.vic.gov.au/school-community-safety-orders).

Може да поднесете приговор во секое време за да објасните зошто постапивте на одреден начин, како тоа ќе влијае на вас или на вашето дете или што било друго што треба да се знае. На пример, можеби ќе сакате да му кажете на училиштето дека вашето дете има попреченост за да може училиштето да се погрижи да продолжите да го поддржувате детето да оди на училиште.

Напишаниот приговор може да биде пратен електронски или преку писмо до овластеното лице. Може да го користите образецот на веб-страницата на Одделот за образование и обука [овде](https://www.vic.gov.au/school-community-safety-orders).

Доколку не сакате да напишете приговор, наместо тоа, може да побарате да дадете вербален приговор. Исто така може да побарате од некој друг да поднесе приговор во ваше име, како што е вашето лице за поддршка за попреченост или преведувач.

**Што ќе се случи ако не почитувам некоја одредба?**

Доколку не ги следите правилата наведени во одредбата, училиштето може да поднесе барање до судот за да ве натера да ја следите одредбата.

Доколку судот утврди дека сте згрешиле со тоа што не сте ја следеле одредбата, тој може:

* да побара од вас да платите парична казна
* да побара од вас да се придржувате до одредбата
* да побара од вас да преземете конкретни дејствија за усогласување со одредбата
* да побара од вас да направите сè друго што судот смета дека е соодветно.

Нема да добиете затворска казна, нема да добиете криминално досие или кривична казна за непочитување на одредба.

**Што доколку ми треба преведувач/толкувач или друга поддршка?**

Доколку ви треба преведувач, толкувач или лице за поддршка, може да се обратите кај директорот на училиштето кој може да ви помогне да добиете поддршка.

Доколку вашето дете оди во државно училиште, може да контактирате и со регионалната канцеларија на Одделот за образование и обука за дополнителна поддршка.

|  |  |
| --- | --- |
| Североисточна ВикторијаТелефон: 1300 333 231Е-пошта: nevr@education.vic.gov.au  | Северозападна ВикторијаТелефон: 1300 338 691Е-пошта: nwvr@education.vic.gov.au  |
| Југоисточна ВикторијаТелефон: 1300 338 738Е-пошта: sevr@education.vic.gov.au  | Југозападна ВикторијаТелефон: 1300 333 232Е-пошта: swvr@education.vic.gov.au  |

**Што доколку ми се потребни повеќе информации?**

За повеќе информации може да ја посетите веб-страницата на Одделот за образование и обука [овде](https://www.vic.gov.au/school-community-safety-orders).